CPW ลุยโรดโชว์กรุงเทพฯ เตรียมเสนอขายไอพีโอ 160 ล้านหุ้น ปักธงเทรด SET ปลายปี 62
CPW ลุยโรดโชว์กรุงเทพฯ เตรียมเสนอขายไอพีโอ 160 ล้านหุ้น ปักธงเทรด SET ปลายปี 62
CPW ลุยโรดโชว์กรุงเทพฯ เตรียมเสนอขายไอพีโอ 160 ล้านหุ้น ปักธงเทรด SET ปลายปี 62
1 ต.ค. 2562

นายปรเมศร์ เหรียญเจริญสุข ประธานเจ้าหน้าที่บริหาร บริษัท คอปเปอร์ ไวร์ด จำกัด (มหาชน) หรือ CPW เปิดเผยว่า บริษัทฯ เตรียมนำเสนอข้อมูลของกลุ่มบริษัทต่อนักลงทุนทั่วไป (โรดโชว์) ที่กรุงเทพฯ วันที่ 1 ตุลาคม 2562 นี้ เพื่อเตรียมเสนอขายหุ้นไอพีโอ จำนวน 160 ล้านหุ้น หรือคิดเป็น 26.67% ของจำนวนหุ้นสามัญที่ออกและเรียกชำระแล้วภายหลังการเสนอขายหุ้นสามัญเพิ่มทุนในครั้งนี้
โดยมีบริษัทหลักทรัพย์ เคที ซีมิโก้ จำกัด เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย และคาดว่าจะสามารถเข้าจดทะเบียนในตลาดหลักทรัพย์แห่งประเทศไทย (SET) หมวดบริการ/พาณิชย์ ภายในปีนี้
ทั้งนี้ กลุ่มบริษัทเป็นผู้นำในธุรกิจค้าปลีกและค้าส่งสินค้าดิจิทัลไลฟ์สไตล์จากแบรนด์ชั้นนำ ทันสมัย ตอบสนองลูกค้าสำหรับชีวิตยุคใหม่ รวมไปถึง จำหน่ายสินค้าและศูนย์ซ่อมบำรุงสินค้าแบรนด์  Apple ผ่านร้านค้าปลีกภายใต้การบริหารงานของบริษัทฯ ด้วยความโดดเด่นของสินค้าที่มีความหลากหลายกว่า 200 แบรนด์ชั้นนำ และกว่า 2,000 รายการ ครอบคลุมสินค้าที่มีนวัตกรรม ทันสมัย สามารถใช้ได้ในชีวิตประจำวันทั่วไป เช่น โทรศัพท์มือถือ คอมพิวเตอร์ แท็บเล็ต อุปกรณ์เสริมต่างๆ อุปกรณ์เกี่ยวกับเสียง อุปกรณ์เพื่อสุขภาพและการออกกำลังกาย อุปกรณ์ภายในบ้านและสำนักงาน
โดยปัจจุบัน CPW มีร้านค้าปลีกภายใต้การบริหารงานของบริษัทฯ จำนวน 40 สาขา ได้แก่ ร้าน.life (ดอทไลฟ์) จำนวน 19 สาขา ร้าน iStudio by copperwired 14 สาขา ร้าน Ai_ สยามดิสคัฟเวอรี่ 1 สาขา ร้าน iServe 5 สาขา และสาขาล่าสุด ได้แก่ U-Store by copperwired มหาวิทยาลัยราชภัฏสวนสุนันทา ซึ่งเป็นร้านค้า Apple Brand Shop สาขาแรกในมหาวิทยาลัยของ CPW เพื่อขยายฐานลูกค้าและส่งเสริมให้บุคคลกรทางการศึกษาได้มีโอกาสใช้ผลิตภัณฑ์สินค้า Apple
รวมถึงอุปกรณ์เสริมต่างๆ และยกระดับการเรียนการสอนให้มีประสิทธิภาพ นอกจากนี้ยังมีบริษัท โคแอน จำกัด (KOAN) ซึ่งเป็นบริษัทย่อยของ CPW  ร้อยละ 100 ดำเนินธุรกิจค้าส่งสินค้าเชิงพาณิชย์สินค้าดิจิทัลไลฟ์สไตล์จากแบรนด์ชั้นนำให้แก่ ร้านค้าปลีกสินค้าดิจิทัลไลฟ์สไตล์  รวมไปถึงช่องทางออนไลน์และบริการ Delivery ผ่าน www.dotlife.store www.istudio.store และ www.koan.co.th ได้รับความนิยมสูงขึ้นจากพฤติกรรมผู้บริโภคที่นิยมความสะดวกสบายมากยิ่งขึ้น
สำหรับผลประกอบการ 3 ปีย้อนหลังที่ผ่านมา กลุ่มบริษัทคอปเปอร์ไวร์ด มีการเติบโตอย่างต่อเนื่อง ทั้งรายได้และกำไรสุทธิ มีสาเหตุหลักมาจากสัดส่วนที่เพิ่มขึ้นของการขายกลุ่มสินค้าดิจิทัลไลฟ์สไตล์ และการขยายธุรกิจค้าส่งของบริษัทย่อยซึ่งมีอัตรากำไรขั้นต้นที่สูง
ขณะที่ผลประกอบการงวดประจำ 6 เดือนแรกปี 2562 มีรายได้รวมอยู่ที่ 1,577.80 ล้านบาท เติบโต 5.90% เมื่อเทียบกับงวดเดียวกันของปีก่อนอยู่ที่ 1,489.87 ล้าบาท กำไรขั้นต้นอยู่ที่ 236.98 ล้านบาท เติบโต 8.56% เมื่อเทียบกับงวดเดียวกันของปีก่อนอยู่ที่ 218.29 ล้านบาท กำไรสุทธิอยู่ที่ อยู่ที่ 26.48 ล้านบาท ลดลง 33.33% เมื่อเทียบกับงวดเดียวกันของปีก่อนอยู่ที่ 39.72 ล้านบาท มีสาเหตุหลักมาจากการเพิ่มขึ้นของค่าใช้จ่ายในการขาย เนื่องจากมีการปิดปรับปรุงร้าน .life สาขาสยามพารากอน ในช่วงเดือน กุมภาพันธ์ – ต้นเดือนเมษายน 2562
อีกทั้งยังมีการเปิดสาขาใหม่ เพื่อรองรับการเติบโตของธุรกิจในอนาคต ขณะที่ผลงานงวด 6 เดือนแรกของปีนี้ออกมาเป็นที่น่าพอใจ และในครึ่งปีหลังเป็นช่วงไฮซีซั่นของธุรกิจ และเทรนด์สินค้ากลุ่มดิจิทัลไลฟ์สไตล์อยู่ในช่วงขาขึ้น และอยู่ในเทรนด์การเติบโตของโลก
สำหรับสัดส่วนรายได้หลัก งวดประจำ 6 เดือนแรกปี 2562 ได้แก่ กลุ่มสินค้าดิจิทัลไลฟ์สไตล์ (Digital lifestyle) 46.33% กลุ่มโทรศัพท์มือถือ (Smartphone) 22.94% กลุ่มคอมพิวเตอร์และแท็บเล็ต (Computer &amp; Tablet) 27.72% กลุ่มบริการซ่อมแซม และรับประกัน 2.43% ของรายได้รวม
“ธุรกิจค้าปลีกสินค้ากลุ่มดิจิทัลไลฟ์สไตล์ ยังถือเป็นตลาดที่ใหม่มาก มองตลาดในประเทศไทย ยังไม่มีใครเป็นผู้นำธุรกิจนี้อย่างแท้จริง ขณะที่ประเทศไทยกำลังเดินหน้าเข้าสู่ยุคของ IoT และ 5G สนับสนุนให้มีเทคโนโลยีใหม่ๆ เข้ามา เครื่องมือสื่อสารและอุปกรณ์ต่าง ๆ เชื่อมโยงกัน ทำให้ชีวิตของเราง่ายขึ้น และเทรนด์สินค้ากลุ่มดิจิทัลไลฟ์สไตล์อยู่ในช่วงขาขึ้น และอยู่ในเทรนด์การเติบโตของโลก
ขณะที่ CPW เรามองเห็นโอกาสการเติบโตนี้มานานแล้ว เป็นบริษัทรายแรกๆ ที่เข้ามารุกตลาดนี้ และไม่กังวลกับการแข่งขัน เพราะเรามั่นใจด้วยประสบการณ์ในธุรกิจค้าปลีกมากว่า 19 ปี เข้ามารุกสินค้ากลุ่มดิจิทัลไลฟ์สไตล์ในประเทศไทยมาแล้ว 17 ปี ทำให้เราเชี่ยวชาญกว่าใครในการคัดสรรสินค้าที่มีความโดดเด่นด้านนวัตกรรม ทันสมัย ตอบสนองผู้บริโภคทั้ง B2B และ B2C” นายปรเมศร์ กล่าว
นางสาวเนาวรัตน์ ธรรมสวยดี ผู้ช่วยกรรมการผู้จัดการอาวุโส บริษัทหลักทรัพย์ เคที ซีมิโก้ จำกัด ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของ บริษัท คอปเปอร์ ไวร์ด จำกัด (มหาชน) หรือ CPW กล่าวว่าการนำเสนอข้อมูล (โรดโชว์) ต่อนักลงทุนในครั้งนี้เพื่อให้นักลงทุนมีความเข้าใจในธุรกิจของบริษัทฯมากยิ่งขึ้น ด้วยศักยภาพทางธุรกิจที่แข็งแกร่ง จึงเชื่อว่าการเข้ามาระดมทุนในตลาด SET ครั้งนี้ จะยิ่งเพิ่มขีดความสามารถในการแข่งให้ CPW
นอกจากนี้ยังมีศักยภาพในการเติบโตอย่างมากในอนาคต เนื่องจากประเทศไทยกำลังเดินหน้าเข้าสู่ยุคของ IoT และ 5G สนับสนุนให้มีเทคโนโลยีใหม่ๆ เข้ามา เครื่องมือสื่อสารและอุปกรณ์ต่างๆ เชื่อมโยงกัน โดยสำนักงาน ก.ล.ต.ได้นับหนึ่งไฟลิ่งของบริษัทฯ เป็นที่เรียบร้อยแล้วเมื่อวันที่ 19 กันยายน 2562  คาดว่าจะสามารถเสนอขายหุ้นและเข้าจดทะเบียนในตลาดหลักทรัพย์แห่งประเทศไทย ได้ภายในปีนี้” นางสาวเนาวรัตน์ กล่าว
โดย ณ วันที่ 30 มิถุนายน 2562 CPW มีทุนจดทะเบียนชำระแล้วก่อน IPO 440,000,000 หุ้น ทุนจดทะเบียนชำระแล้วหลัง IPO 600,000,000 หุ้น มูลค่าที่ตราไว้ 0.50 บาทต่อหุ้น นโยบายการจ่ายเงินปันผลไม่น้อยกว่า 50% ของกำไรสุทธิหลังหักภาษีเงินได้และหลังหักสำรองต่าง ๆ ทุกประเภทตามกฎหมายกำหนด